
U    I M E   R E P U B L I K E    H R V A T S K E

R J E Š E N J E


	Trgovački sud u Splitu, po sudcu Jozi Ćaleti, u stečajnom postupku po prijedlogu Predlagatelja: FINANCIJSKA AGENCIJA, Regionalni centar Split, Split (dalje: Predlagatelj), radi otvaranja stečajnog postupka nad trgovačkim društvom kao stečajnim Dužnikom: MED – CAMINA d.o.o. za proizvodnju i trgovinu, Split, Pojišanska 32, OIB: 13289872723, MBS: 100000694, (dalje: Dužnik), 16. siječnja 2017, 


r i j e š i o    j e

Odbacuja se prijedlog vjerovnika kao predlagatelja: REPUBLIKE HRVATSKE, Ministarstva financija, za otvaranje stečajnog postupka nad uvodno navedenim Dužnikom.


Obrazloženje

          Predlagatelj, FINANCIJSKA AGENCIJA, Regionalni centar Split, Split, prijedlogom fizički zaprimljenim u Sudu dana 23. studenog 2016. godine (dalje: Prijedlog), predložio je Sudu provesti skraćeni stečajni postupak nad Dužnikom, temeljem odredaba članaka 428–432, Stečajnog zakona (Narodne novine, br. : 71/15, dalje: SZ). Povodom tog Prijedloga, Sud je 30. studenog 2016. na mrežnoj stranici e-Oglasna ploča sudova objavio Oglas broj: 14. St-2017/2016, sadržaja sukladno članku 430, SZ. Dužnik je 08. prosinca 2016. dostavio Sudu Potvrdu FINA-e istog datuma a prema kojoj Potvrdi je na datum izdavanja iste Potvrde evidentirano 0 dana neprekidne blokade računa Dužnika a nepodmirene obveze na dan izdavanja iste Potvrde iznose 0,00 kuna, tj., račun Dužnika na dan izdavanja Potvrde nije bio blokiran, čime je isti postao sposoban za plaćanje. Sukladno tome je ovaj Sud Rješenjem od 09. prosinca 2016, broj : 14. St-2017/2016, obustavio (skraćeni) stečajni postupak nad Dužnikom, temeljem članka 128, stavka 9, SZ, prema kojoj će odredbi sud obustaviti stečajni postupak ako do završetka prethodnog postupka dužnik postane sposoban za plaćanje, jer je Dužnik postao sposoban za plaćanje još i prije prethodnog postupka.
 
Povodom navedenoga objavljenog Oglasa iz članka 430, SZ (Oglas od 30. studenog 2016, broj: 14. St-2017/2016), vjerovnik kao predlagatelj: REPUBLIKA HRVATSKA, Ministarstva financija, predalo je 20. prosinca 2016. u prijemnoj pisarnici Suda prijedlog za 

otvaranje stečajnog postupka nad uvodno navedenim Dužnikom, iako je Sud Rješenjem od 09. prosinca 2016. već bio obustavio (skraćeni) stečajni postupak nad Dužnikom pošto je isti postao sposoban za plaćanje. Po ovom Prijedlogu vjerovnika REPUBLIKE HRVATSKE, Ministarstva financija, spis je dobio novi poslovni broj.

Prijedlog vjerovnika REPUBLIKE HRVATSKE, Ministarstva financija, za otvaranje stečajnog postupka nad uvodno navedenim Dužnikom nije dopušten.

Naime, kako je gore navedeno, nakon što je Sud 30. studenog 2016. na mrežnoj stranici e-Oglasna ploča sudova objavio Oglas broj: 14. St-2017/2016, sadržaja sukladno članku 430, SZ, Dužnik je Potvrdom FINA-e od 08. prosinca 2016. dokazao kako nepodmirene obveze na dan izdavanja iste Potvrde iznose 0,00 kuna, tj., račun Dužnika na dan izdavanja Potvrde nije blokiran, čime je isti postao sposoban za plaćanje. 

Kako je Dužnik sada sposoban za plaćanje, to vjerovnik kao predlagatelj: REPUBLIKA HRVATSKA, Ministarstvo financija, može tražbinu koju potražuje od Dužnika naplatiti izravnom ovršnom naplatom sa računa Dužnika, jer račun Dužnika više nije blokiran. Time više ne postoji stečajni razlog nesposobnosti Dužnika za plaćanje.

	Člankom 115, stavkom 1, SZ, propisano je kako sud temeljem prijedloga za otvaranje stečajnog postupka pokreće prethodni postupak ili prijedlog odbacuje rješenjem.

	Kako je Dužnik u međuvremenu postao sposoban za plaćanje, račun mu više nije blokiran, to je Sud prijedlog vjerovnika kao predlagatelja: REPUBLIKE HRVATSKE, Ministarstva financija, odbacio kao nedopušten temeljem navedenog članka 115, stavka 1, in fine, SZ, radi čega je riješeno kao u izrijeci ovog Rješenja.


Split, 16. siječnja 2017.


                                                                                                    S U D A C:
            
                                                                                                Jozo Ćaleta, v.r.,



Pravna pouka: Protiv ovog Rješenja se može izjaviti žalba u roku od osam (8) dana. Žalba se podnosi u tri primjerka Trgovačkom sudu u Splitu, Split, Sukoišanska 6. a o istoj žalbi u drugom stupnju odlučuje Visoki trgovački sud Republike Hrvatske u Zagrebu. 

DNA:
1. MED – CAMINA d.o.o. za proizvodnju i trgovinu, Split, Pojišanska 32, 
2. Županijsko državno odvjetništvo – Građansko upravni odjel, Split, svima preko
    e-Oglasne ploče – rok 20. dana, jedna objava vrijedi za sve,
3. Mrežna stranica e-Oglasna ploča sudova – rok 20. dana,
4. Spis,



Split, 16. siječnja 2017.
 
                                            Stečajni sudac:
                                            Jozo Ćaleta,

